苦婦詞
作者：劉言史
朝代：唐

paragraphs: 地遠易驕崇，用刑匪精研。
哀哉苦婦身，夫死百殃纏。
草草催出門，衣墮髮披肩。
獨隨軍吏行，當夕余欲遷。
來時已厭生，到此自不全。
臨江臥黃砂，二子死在邊。
氣噦不發聲，背頭血涓涓。
有時強爲言，祗是尤青天。
藳蓐無一枝，冷氣兩懸懸。
窮荒夷教卑，骨肉病棄捐。
況非本族音，肌露誰爲憐。
事痛感行賓，住得貪程船。
必當負嚴法，豈有胎孕篇。
遊畋復釋麛，羔兔尚免鸇。
何處擯逐深，一罪三見顛。
校尉勳望重，幕府才且賢。
蘭裙間珠履，食玉處花筵。
但勿輕所暗，莫慮無人焉。